Китай университетым и бакалавр Мэрем Дианэ
Нартан дэт школ-интернат №5-м и гъэсэн Мэрем Дианэ Китайм щыIэ, щIэныгъэ нэхъыщхьэ къозыт еджапIэ нэхъыфIхэм ящыщ зыр — Чаньчуньскэ педагогикэ университетыр — къиухащ.
Псыхуабэ бзэхэр щрагъэджу дэт къэрал университетым и етIуанэ курсым щIэс Мэрем Дианэ 2011 гъэм яхэхуащ китаибзэр зрагъэщIэну еджапIэм КНР-м игъакIуэ студентхэм. Абы зэрыщыIа илъэситIым къриубыдэу Дианэ зригъэщIар нэхъыбэрэ къагъэсэбэп иероглиф минищым я закъуэкъым, атIэ нэгъуэщI псалъэщIэ куэди къыхигъэхъуати, ар хабжащ китаибзэр хуиту зыгъэшэрыуэхэм. Бзэр зэрыпщIэр къызэрапщытэ экзаменыр зэрызэщхьэщыха Iыхьихым ящыщу 5-р ехъулIэныгъэкIэ итри, Мэремым къыхуагъэфэщащ Чаньчунь университетым щIэныгъэмкIэ и бакалавр дипломыр.
— Китайр къэрал телъыджэщ. Абы и щэнхабзэр, псэукIэр, хабзэр нэгъуэщIщ. ЦIыхухэм я зэхущытыкIэхэр, гъащIэм хуаIэ бгъэдыхьэкIэр дэ дызэресам куэдкIэ къыщхьэщокI. ЦIыху зэхущытыкIэхэм нэхърэ нэхъ ягъэнэхъапэ лэжьыгъэр. Псори мэлажьэ. Къалэми къуажэми зэи щыплъагъунукъым Iуэхуншэу уэрамым дэт, — жеIэ Дианэ.
Къыщыхъуа Нартан жылэм къигъэзэжри, зы махуэ нэхъ дэмыкIыу, Дианэ зригъэщIа бзэр къигъэсэбэпын хуей хъуащ. Налшык щылажьэ IуэхущIапIэ инхэм ящыщ зым Китайм щащIа Iэмэпсымэ къищэхуат. Ар зэпкъралъхьэну а къэралым и IэщIагъэлIхэр къэкIуащ, арщхьэкIэ абыхэм урысыбзэр, ди хьэрычэтыщIэхэм китаибзэр ящIэртэкъым. ДэIэпыкъуэгъу хуэныкъуэу Пятигорск дэт университетым зыщыхуагъазэм, зэдзэкIакIуэу къыхуагъэлъэгъуащ ди хэкуэгъу пщащэр.
Илъэс дэкIмэ, Мэрем Дианэ щIэныгъэ нэхъыщхьэ зэриIэмкIэ урысей дипломыр къратыжынущ икIи зэдзэкIакIуэу лэжьэну хуит хъунущ.
КIарэ Элинэ.
